**LAZDIJŲ RAJONO SAVIVALDYBĖS PRIEŠGAISRINĖS TARNYBOS**

 **2020 METŲ VEIKLOS ATASKAITA**

I. BENDRA INFORMACIJA APIE ĮSTAIGĄ

Lazdijų rajono savivaldybės priešgaisrinė tarnyba (kodas 304151604) (toliau – Tarnyba) įkurta 2015 m. gruodžio 15 d. Tarnyba perėmė savivaldybės administracijos vietinio ūkio skyriaus ugniagesių komandas su jų turėta materialine baze bei darbuotojais ir tęsia jų veiklą. Tarnyba yra savivaldybės biudžetinė įstaiga. Pagrindiniai tarnybos veiklos uždaviniai – įgyvendinti priešgaisrinę saugą reglamentuojančių teisės aktų reikalavimus, gaisrų prevencijos priemones, vykdyti visuomenės švietimą gaisrų prevencijos srityje, gesinti gaisrus, gelbėti žmones ir turtą gaisro vietoje, atlikti pirminius gelbėjimo darbus ekstremalių situacijų, katastrofų židiniuose, atlikti kitus pagalbos darbus, kontroliuoti priešgaisrinių vandens šaltinių, bei privažiavimo prie jų būklę, organizuoti savanorių ugniagesių veiklą rajono savivaldybėje.

Įstaigos buveinė – Vilniaus g. 1, Lazdijai.

Nuo 2015 m. gruodžio 30 d. tarnybos viršininkas yra Marius Varnelis.

II. ĮSTAIGOS VEIKLOS REZULTATAI

Lazdijų rajono savivaldybės priešgaisrinė tarnyba 2020 m. savo sudėtyje turėjo 7 ugniagesių komandas: Aštriosios Kirsnos, Avižienių, Kapčiamiesčio, Seirijų, Šeštokų, Šventežerio, Veisiejų. Ugniagesių komandos išsidėsčiusios visoje rajono teritorijoje vykdė savo funkcijas, esant poreikiui bendradarbiavo su kitomis rajono tarnybomis.

Tarnybos pasirengimas gesinti gaisrus, vykdyti gelbėjimo darbus rajone derinamas su Priešgaisrinės apsaugos ir gelbėjimo departamento prie Vidaus reikalų ministerijos Vilniaus priešgaisrinės gelbėjimo valdybos Lazdijų priešgaisrine gelbėjimo tarnyba, pagal tarnybos veiklą reglamentuojančių teisės aktų reikalavimus. 2020 metais dėl karantino ribojimų buvo apribotos ir galimybės dalyvauti mokomosiose pratybose bei studijuoti įvykio likvidavimo planus vietoje.

Ataskaitiniais metais tarnybos darbuotojai išvyko į gaisrus, gelbėjimo darbus ir kitus įvykius bei pratybas viso 309 kartus (2019 metais buvo 312 išvykimų). Išvykimų skaičius pagal ugniagesių komandas:

|  |  |  |  |  |
| --- | --- | --- | --- | --- |
| **Ugniagesių komanda** | **Gaisrai** | **Gelbėjimo darbai** | **Kiti išvykimai**(pratybos, techninė pagalba kelyje, nepagrįsti, atšaukti iškvietimai ir kita) | **Viso** |
| Aštriosios Kirsnos | 22 | 2 | 3 | 27 |
| Avižienių | 9 | 3 | 22 | 34 |
| Kapčiamiesčio | 10 | 10 | 20 | 40 |
| Seirijų | 19 | 12 | 18 | 49 |
| Šeštokų | 28 | 9 | 12 | 49 |
| Šventežerio | 19 | 6 | 29 | 54 |
| Veisiejų | 31 | 16 | 9 | 56 |
| **Viso** | **138** | **58** | **123** | **309** |

Tarnybos darbuotojai ataskaitiniais metais vykdė ne tik tiesiogines savo funkcijas, bet ir pagal galimybes talkino užtikrinant dalyvių saugumą tradicinių triatlono varžybų, vykusių vasarą Veisiejuose, metu.

Metų pradžioje įgyvendinant akciją „Gyvenkime saugiai“ ugniagesių komandų darbuotojai kartu su savanoriais ugniagesiais aplankė 36 gyventojų būstus. Įvertinus esamą situaciją ir poreikį dalyje aplankytų būstų buvo sumontuoti autonominiai dūmų detektoriai. Aktyvesniam akcijos įgyvendinimui sutrukdė įsigalioję karantino ribojimai.

Lankymųsi vaikų ir jaunimo vasaros stovyklose metu su priešgaisrinės saugos reikalavimais supažindinti 170 stovyklų dalyvių (70 - Lazdijų rajono savivaldybės jaunimo vasaros stovykloje, 80 - „Atgajos“ stovykloje ir 20 - Lazdijų rajono savivaldybės likusių be tėvų globos vaikų globėjų asociacijos „Spindulys“ stovykloje).

III. ŽMOGIŠKŲJŲ IŠTEKLIŲ VALDYMAS

2020 metų pradžioje tarnyboje dirbo 61 ugniagesys. Per 2020 metus šalių susitarimu buvo atleistas 1 pensinio amžiaus sulaukęs ilgametis Šventežerio ugniagesių komandos ugniagesys. Į laisvas darbo vietas per metus priimti 2 ugniagesiai Šventežerio ir Šeštokų ugniagesių komandose. Tarnyboje 2020 metų pabaigoje buvo visiškai sukomplektuotos 6 iš 7 ugniagesių komandų. Metus Tarnyba baigė turėdama 1 laisvą pareigybę Avižienių ugniagesių komandoje. Be ugniagesių Tarnyboje yra 1 viršininko ir 1 vyriausiojo buhalterio pareigybė, kitų administracijos darbuotojų Tarnyba neturi. Visi dirbantys tarnybos ugniagesiai turėjo reikiamą kvalifikaciją patvirtinančius pažymėjimus. Kvalifikaciją tobulino pagal patvirtintus savarankiško mokymosi grafikus.

Nors buvo sukomplektuoti beveik visi ugniagesių etatai, per 2020 metus vadovaujantis priešgaisrinės saugos įstatymo nuostatomis lygiagrečiai buvo pasitelkiami ir savanoriai ugniagesiai, kurie pagal poreikį veiklą vykdė ir prie Aštriosios Kirsnos, Avižienių ir Šventežerio ir Kapčiamiesčio ugniagesių komandų. Jie esant poreikiui buvo pasirengę vykti į pagalbą gesinant gaisrus bei dalyvavo vykdant prevencinę veiklą visuomenės švietimo srityje.

IV. FINANSINIŲ IŠTEKLIŲ VALDYMAS

2020 metais tarnyba panaudojo **801948,00 Eur.** Deleguotos funkcijoms vykdymui buvo skirta 754900,00 Eur valstybės biudžeto dotacija (palyginimui 2019 metams buvo skirta 612800,00 Eur). Papildomai iš Lazdijų rajono savivaldybės biudžeto tarnybai skirta 24581,00 Eur. Iš LR VRM avansu gauta 21409,00 Eur *INTERREG* projekto bendrafinansavimui. Dar 1058,00 Eur buvo gauti iš Valstybės biudžeto su COVID-19 pandemija susijusioms išlaidoms padengti. Pateikiamas išlaidų pasiskirstymas pagal finansavimo šaltinius ir išlaidų straipsnius:

|  |  |  |
| --- | --- | --- |
| **Įstaigos išlaidų klasifikacijos** | **Skirti asignavimai, Eur** | **Panaudoti asignavimai, Eur** |
| **Pavadinimas** | **Kodas** |  |
| 03.02.01.01. LRSPT SAV\_B (Lazdijų rajono savivaldybės biudžeto lėšos) |
| Transporto išlaikymo ir transporto paslaugų įsigijimo išlaidos | 2211106 | 1970,00 | 1970,00 |
| Informacinių technologijų prekių ir paslaugų įsigijimo išlaidos | 2211121 | 1720,00 | 1720,00 |
| Kitų prekių ir paslaugų įsigijimo išlaidos | 2211130 | 2300,00 | 2300,00 |
| Infrastruktūros ir kitų statinių įsigijimo išlaidos | 311213 | 250,00 | 250,00 |
| Kito nematerialiojo turto įsigijimo išlaidos | 312115 | 4000,00 | 4000,00 |
| Viso | 10240,00 | 10240,00 |
| 03.02.01.01. LRSPT SAV\_DVDF\_VRM\_PRIEŠG (Valstybės biudžeto tikslinė dotacija) |
| A lygio darbuotojų darbo užmokestis | 211111C | 22817,40 | 22817,40 |
| B lygio darbuotojų darbo užmokestis | 211111D | 15639,62 | 15639,62 |
| C lygio darbuotojų darbo užmokestis | 211111E | 657347,77 | 657347,77 |
| Socialinio draudimo įmokos | 212111 | 10090,25 | 10090,25 |
| Medikamentų ir medicininių prekių bei paslaugų įsigijimo išlaidos | 2211102 | 363,00 | 363,00 |
| Ryšių įrangos ir ryšių paslaugų įsigijimo išlaidos | 2211105 | 3311,06 | 3311,06 |
| Transporto išlaikymo ir transporto paslaugų įsigijimo išlaidos | 2211106 | 13581,84 | 13581,84 |
| Aprangos ir patalynės bei priežiūros įsigijimo išlaidos | 2211107 | 8443,00 | 8443,00 |
| Komandiruočių išlaidos | 2211111 | 24,23 | 24,23 |
| Materialiojo turto paprastojo remonto prekių ir paslaugų įsigijimo išlaidos | 2211115 | 680,00 | 680,00 |
| Kvalifikacijos kėlimo išlaidos | 2211116 | 100,00 | 100,00 |
| Komunalinių paslaugų įsigijimo išlaidos | 2211120 | 10918,21 | 10918,21 |
| Informacinių technologijų prekių ir paslaugų įsigijimo išlaidos | 2211121 | 280,11 | 280,11 |
| Kitų prekių ir paslaugų įsigijimo išlaidos | 2211130 | 8188,99 | 8188,99 |
| Darbdavių socialinė parama pinigais | 273111 | 3114,52 | 3114,52 |
| Viso | 754900,00 | 754900,00 |
| 03.02.01.01. LRSPT SAV\_COVID19 (Valstybės biudžeto lėšos COVID19 prevencijos priemonėms) |
| Kitų prekių ir paslaugų įsigijimo išlaidos | 2211130 | 1058,00 | 1058,00 |
| Viso | 1058,00 | 1058,00 |
| 03.02.01.01. Projektas LT-PL-5R-352 "Pagalba ir apsauga pasienio bendruomenėms" SB (Savivaldybės biudžeto lėšos, skirtos projekto bendrafinansavimui) |
| Kitų prekių ir paslaugų įsigijimo išlaidos | 2211130 | 14341,00 | 14341,00 |
| Viso | 14341,00 | 14341,00 |
| LR VRM avansas projekto LT-PL-5R-352 "Pagalba ir apsauga pasienio bendruomenėms" bendrafinansavimui |
| Kitų prekių ir paslaugų įsigijimo išlaidos | 2211130 | 5000,00 | 5000,00 |
| Kitų mašinų ir įrengimų įsigijimo išlaidos | 311312 | 16409,00 | 16409,00 |
| Viso | 21409,00 | 21409,00 |
| **Iš viso:** | **801948,00** |  **801948,00** |

Iš Lazdijų rajono savivaldybės biudžeto tarnybai skirtos lėšos (24581,00 Eur) buvo panaudotos Šventežerio ugniagesių komandos pastato rekonstrukcijos techninio projekto parengimui, Aštriosios Kirsnos UK automobilio Kamaz Kasko draudimo išlaidoms padengti, finansų apskaitos programoms priežiūros paslaugų išlaidoms padengti, prevencinei veiklai ir priemonėms įsigyti bei įgyvendinamo *INTERREG* projekto apyvartinėms lėšoms. Iš LR VRM avansu gautos lėšos (21409,00 Eur) buvo panaudotos *INTERREG* projekte numatytos įrangos ir paslaugų įsigijimui.

Pažymėtina, kad skirta valstybės biudžeto dotacija 2020 metais lyginant su praėjusiais metais padidinta 142100,00 Eur, tačiau visa ši suma buvo panaudota darbuotojų darbo užmokesčio padidėjimui padengti dėl pasikeitusių teisės aktų nustatančių minimalius pareiginės algos koeficientus.

Visos tarnybai skirtos lėšos buvo panaudotos efektyviai, atsižvelgiant į tarnybos veiklos poreikius.

Siekiant užtikrinti saugias ugniagesių darbo sąlygas dviejų ugniagesių komandų darbuotojai buvo aprūpinti naujais, standartus atitinkančiais apsauginiais šalmais (18 vnt.), 6 ugniagesių komandų darbuotojai aprūpinti naujomis apsauginėmis pirštinėmis (54 poros).

Visos ugniagesių komandos turi po 2 radijo ryšio terminalus – kiekvienam budinčios pamainos ugniagesiui po vieną, tokiu būdu pagerinama komunikacija įvykio vietoje. Ugniagesių komandos aprūpintos purkštuvais, skirtais naftos produktų skaidymo priemonei išpurkšti. Naftos produktų skaidymo priemonė (sorbentas) kasmet perduodama iš savivaldybės administracijos.

2020 metų gegužės mėnesį panaudos pagrindais Lazdijų rajono savivaldybės priešgaisrinei tarnybai Priešgaisrinės apsaugos ir gelbėjimo departamentas prie vidaus reikalų ministerijos perdavė naudotą gaisrų gesinimo automobilį KAMAZ 43106. Šis automobilis numatytas naudoti Šventežerio ugniagesių komandoje, tačiau dėl nepritaikyto garažo naudojamas tik šiltuoju metų laiku. Likusią metų dalį Šventežerio UK naudojamas gaisrų gesinimo automobilis GAZ66.

Per ataskaitinius metus sutvarkyti Avižienių ir Veisiejų ugniagesių komandų žemės sklypų panaudos dokumentai.

Visi tarnybos ugniagesiai apdrausti nuo nelaimingų atsitikimų darbe. Visose ugniagesių komandos veikia interneto ryšys, komandos turi mobilaus ryšio telefono aparatus, naudojamus ryšiui su bendruoju pagalbos centru palaikyti, įvykiuose ugniagesiai naudojasi skaitmeniniais radijo terminalais.

Lazdijų rajono savivaldybės priešgaisrinė tarnyba gavusi Lazdijų rajono savivaldybės tarybos pritarimą ir dalinį finansavimą 2020 metų gegužės mėnesį kartu su partneriu Tikocino valsčiumi (Lenkijos Respublika) pagal INTERREG V-A Lietuvos-Lenkijos bendradarbiavimo programą pateikė projekto „Pagalba ir apsauga pasienio bendruomenėms“ paraišką. Spalio mėnesį buvo pasirašyta finansavimo sutartis ir pradėtos įgyvendinti projekto veiklos. Dar iki metų pabaigos buvo įsigyta 10 komplektų kvėpavimo aparatų, priekaba įrangos transportavimui, apšvietimo bokštas ir generatorius, taip pat pasirašyta sutartis dėl naujo gaisrų gesinimo automobilio su įranga įsigijimo. Projektą numatoma įgyvendinti iki 2021 metų pabaigos. Ateinančiais metais planuojama surengti 4 bendrus mokymus, 2 projekto komandos susitikimus, įsigyti kompresorių kvėpavimo aparatų suspausto oro balionų pildymui, 10 komplektų apsauginių ugniagesio aprangų komplektų, atlikti Veisiejų ugniagesių komandos patalpų remontą, parengti bendras su partneriu reagavimo į įvykius ir jų likvidavimo gaires.

V. ĮSTAIGOS PROBLEMOS, JŲ SPRENDIMAS IR VEIKLOS TĘSTINUMAS

Lazdijų rajono savivaldybės priešgaisrinės tarnybos materialinė – techninė bazė nuolat atnaujinama atsižvelgiant į turimus finansinius išteklius, iškylančius poreikius. Daugiausiai galimybių atsinaujinti techniką ir įrangą suteikia dalyvavimas ES finansuojamuose projektuose.

Tarnyboje 2020 metų pabaigoje buvo 9 gaisriniai automobiliai, 2 pripučiamos valtys su gabenimui pritaikytomis priekabomis (Veisiejų ir Kapčiamiesčio UK), priekaba, skirta įrangos ir priemonių gabenimui (Veisiejų UK). Visos ugniagesių komandos aprūpintos grandininiais motopjūklais, akumuliatorinių įrankių komplektais, kita pagal teisės aktų reikalavimus numatyta įranga.

Kovinėje parengtyje esančių 7 gaisrinių automobilių amžiaus vidurkis – 18 metų, įskaitant 2 rezervinius automobilius, amžiaus vidurkis siekia 21 metus. Metų eigoje, vienas nebetinkamas naudojimui gaisrinis automobilis buvo grąžintas panaudos davėjui ir vienas gautas papildomai. Vienas iš dviejų rezervinių automobilių metų pabaigoje nebuvo tinkamas eksploatacijai, o remontas ekonomiškai nenaudingas, todėl planuojama jo atsisakyti. 4 (2 iš jų kovinėje parengtyje Avižienių UK ir Šventežerio UK) iš 9 tarnybos turimų automobilių yra senesni nei 30 metų, 1 automobilio amžius nuo 20 iki 30 metų (Kapčiamiesčio UK), 4 automobilių amžius iki 10 metų (Veisiejų UK, Seirijų UK ir Šeštokų UK 2010 metų gamybos, Aštriosios Kirsnos UK 2018 metų gamybos).

Džiugu, kad pagal pasirašytą sutartį 2021 m. gegužės mėnesį Tarnybą pasieks dar vienas naujas gaisrų gesinimo automobilis su įranga, kuris atnaujins turimą automobilių parką.

Seniausi automobiliai dažnai genda, neatitinka šiuolaikinių reikalavimų ir yra neekonomiški. Siekiant spręsti šią problemą nuolat ieškoma galimybių gauti projektinį finansavimą materialinės bazės atnaujinimui.

Svarbiausias artimiausių metų uždavinys – gauti finansavimą Šventežerio ugniagesių pastato rekonstrukcijai, nes esamame pastate neįmanoma užtikrinti tinkamų buitinių sąlygų darbuotojams, taip pat nėra galimybių laikyti didesnio gaisrų gesinimo automobilio.

Gavus finansavimą iš savivaldybės biudžeto planuojama įrengti nuotekų valymo įrenginius Šeštokų ir Avižienių ugniagesių komandose.

Tarnyba 2020 iš savivaldybės administracija perdavė Tarnybai lengvąjį tarnybinį automobilį, kuris labai naudingas sklandžiam ir operatyviam savarankiškam tarnybos darbui.

Pažymėtina, jog Tarnybai skiriamos valstybės biudžeto dotacijos nepakanka visiškai sukomplektavus visas ugniagesių komandas ugniagesiams apmokėti už viršvalandinį darbą, kad būtų nuolat užtikrintas 2 ugniagesių budėjimas pamainoje pagal priešgaisrinės saugos užtikrinimo standarto reikalavimus. Tai sisteminė problema, su kuria Tarnyba susiduria kasmet, kai teisės aktai įpareigoja didinti darbo užmokestį, tačiau lėšų tam papildomai neskiriama arba skiriama nepakankama suma.

Tarnybos viršininkas Marius Varnelis